U-I-21/06
Natisni
Opravilna št.:
U-I-21/06
Datum odločitve:
28. 9. 2006
Objavljeno:
Uradni list RS, št. 23/2006,
Uradno glasilo Nova Gorica, št. 3/2006,
Uradni list RS, št. 105/2006 in OdlUS XV, 65
ECLI:
ECLI:SI:USRS:2006:U.I.21.06
Akt:
Odlok o komunalnih taksah (Uradne objave, Uradno glasilo: Mestna občina Nova Gorica, Občina Šempeter - Vrtojba, št. 16/2000, 26/01, 10/02, 21/03 in Uradni list RS, št. 59/05)
Izrek:
Odlok o komunalnih taksah (Uradne objave, Uradno glasilo: Mestna občina Nova Gorica, Občina Šempeter - Vrtojba, št. 16/2000, 26/01, 10/02, 21/03 in Uradni list RS, št. 59/05) se, kolikor predpisuje komunalno takso za vozila, ki opravljajo izvozno uvozne posle, razveljavi.
Evidenčni stavek:
Izpodbijani del Odloka obdavčuje povsem druge taksne predmete, kot jih predvideva Zakon o komunalnih taksah. Ker ta del Odloka zato presega okvir in pogoje, ki jih za predpisovanje komunalnih taks določa Zakon, ga je Ustavno sodišče razveljavilo.
Geslo:
1.5.51.1.17.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Razveljavitev - Podzakonskega predpisa.
4.8.7 - Ustanove - Federalizem, regionalizem in lokalna samouprava - Proračunski in finančni vidiki.
3.13 - Splošna načela - Zakonitost.
1.5.51.1.6 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Začasno zadržanje izpodbijanega akta.
4.10.7 - Ustanove - Javne finance - Obdavčitev.
Pravna podlaga:
Člen 45.3, Zakon o Ustavnem sodišču [ZUstS]
Opomba:
¤
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vlada RS
Datum vloge:
31. 1. 2006
Vrsta odločitve:
odločba
Vrsta rešitve:
razveljavitev ali odprava
Dokument:
US26501
Dokument v PDF obliki:
U-I-21-06.pdf
107 KB
Prenesite datoteko
U-I-21/06-7
16. 2. 2006
SKLEP
Ustavno sodišče je v postopku za oceno ustavnosti in zakonitosti, začetem z zahtevo Vlade, na seji dne 16. februarja 2006
sklenilo:
Izvrševanje Odloka o komunalnih taksah (Uradne objave, Uradno glasilo: Mestna občina Nova Gorica, Občina Šempeter - Vrtojba, št. 16/2000, 26/01, 10/02, 21/03 in Uradni list RS, št. 59/05), kolikor na območju Občine Šempeter - Vrtojba predpisuje komunalno takso za vozila, ki opravljajo izvozno uvozne posle, se do končne odločitve Ustavnega sodišča zadrži.
Obrazložitev
1. Vlada izpodbija Odlok o komunalnih taksah (v nadaljevanju Odlok), kolikor predpisuje komunalno takso za vozila, ki opravljajo izvozno uvozne posle na območju Občine Šempeter - Vrtojba. Navaja, da Občina Šempeter - Vrtojba ni sledila njenemu pozivu, naj izpodbijane določbe Odloka v roku 60 dni razveljavi, ker naj bi bile nezakonite. Po 147. členu Ustave naj bi lokalne skupnosti predpisovale davke in druge dajatve ob pogojih, ki jih določata Ustava in zakon. Odlok naj bi bil sprejet na podlagi 1. in 4. člena Zakona o komunalnih taksah (Uradni list SRS, št. 29/65 in nasl. – nadaljevanju ZKT), vendar naj citirani določbi Zakona ne bi bili pravni podlagi za uvedbo sporne takse. Izpodbijane določbe Odloka naj bi bile zato v neskladju z določbami ZKT ter s 147. in 153. členom Ustave. Vlada predlaga, naj Ustavno sodišče do končne odločitve zadrži izvrševanje izpodbijanih določb Odloka. Zavezancem, ki so pretežno tuji prevozniki, naj bi izpodbijane določbe Odloka povzročale težko popravljivo škodo, saj naj vračila morebitne nezakonito plačane takse ne bi mogli uveljavljati za nazaj. Hkrati Vlada meni, da se z izpodbijanimi določbami Odloka kršijo obveznosti države iz Pogodbe o ustanovitvi Evropske skupnosti (Uradni list RS, št. 27/04, MP, št. 7/04 – v nadaljevanju PES) glede prostega pretoka blaga in 7. člen Direktive št. 1999/62/ES Evropskega parlamenta in Sveta z dne 17. 6. 1999 o cestnih pristojbinah za uporabo nekaterih infrastruktur za težka motorna vozila (UL L št. 187 z dne 20. 7. 1999). V zvezi s tem naj bi Generalni sekretariat za davke in carinsko unijo pri Evropski komisiji že preučeval sporno takso, zato Vlada pričakuje, da bo Evropska komisija zoper Republiko Slovenijo uvedla postopek ugotavljanja izpolnjevanja obveznosti iz PES.
2. Po določbi 39. člena Zakona o Ustavnem sodišču (Uradni list RS, št. 15/94 – v nadaljevanju ZUstS) sme Ustavno sodišče do končne odločitve v celoti ali delno zadržati izvršitev predpisa ali splošnega akta za izvrševanje javnih pooblastil, če bi zaradi njegovega izvrševanja lahko nastale težko popravljive škodljive posledice. Ustavno sodišče je izvrševanje Odloka, kolikor na območju Občine predpisuje komunalno takso za vozila, ki opravljajo izvozno uvozne posle, zadržalo. Zavezanci za plačilo sporne dajatve so zlasti tuji prevozniki, ki bi težko uveljavljali vračilo morebitne nezakonito plačane dajatve za nazaj. To lahko povzroči škodljive posledice, ki bi jih bilo v primeru morebitne nezakonitosti izpodbijanih določb Odloka težko popraviti. Začasno zadržanje pomeni, da Občina na podlagi zadržanega dela Odloka do končne odločitve Ustavnega sodišča ne sme zaračunavati sporne dajatve.
3. Ustavno sodišče je sprejelo ta sklep na podlagi 39. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
U-I-21/06-14
28. 9. 2006
ODLOČBA
Ustavno sodišče je v postopku za oceno ustavnosti in zakonitosti, začetem z zahtevo Vlade Republike Slovenije, na seji dne 28. septembra 2006
odločilo:
Odlok o komunalnih taksah (Uradne objave, Uradno glasilo: Mestna občina Nova Gorica, Občina Šempeter - Vrtojba, št. 16/2000, 26/01, 10/02, 21/03 in Uradni list RS, št. 59/05) se, kolikor predpisuje komunalno takso za vozila, ki opravljajo izvozno uvozne posle, razveljavi.
Obrazložitev
A.
1. Vlada izpodbija Odlok o komunalnih taksah (v nadaljevanju Odlok), kolikor predpisuje komunalno takso za vozila, ki opravljajo izvozno-uvozne posle. Navaja, da je na podlagi 64. člena Zakona o državni upravi (Uradni list RS, št. 113/05 ur. p. b. – ZDU-1) pozvala Občino Šempeter - Vrtojba, naj izpodbijani del Odloka v roku 60 dni razveljavi, ker naj bi bil v neskladju z Zakonom o komunalnih taksah (Uradni list SRS, št. 29/65 in nasl. – v nadaljevanju ZKT) ter s 147. in 153. členom Ustave. Vlada navaja, da Občina ni sledila njenemu pozivu. Meni, da je izpodbijani del Odloka sprejet na podlagi 4. člena ZKT, ki naj bi taksativno našteval taksne predmete, od katerih se lahko predpiše komunalna taksa. Ker vozil, ki opravljajo izvozno-uvozne posle, med navedenimi taksnimi predmeti ni predvidenih, meni, da je izpodbijani del Odloka v neskladju s 4. členom ZKT. Zato naj bi bil ta del Odloka v neskladju tudi s 153. členom Ustave. Lokalne skupnosti lahko na podlagi 147. člena Ustave predpisujejo davke in druge dajatve le ob pogojih, ki jih določata Ustava in zakon, zato naj bi bil izpodbijani del Odloka v neskladju z navedeno določbo Ustave.
2. Občina odgovarja, da 4. člen ZKT med drugim predvideva, da lahko lokalna skupnost predpiše komunalno takso za uporabo javnega prostora za parkiranje in druge začasne namene. Meni, da Odlok na tej podlagi določa pod tarifo številka 4 v poglavju z naslovom: "Tarife komunalnih taks", da se s takso obremenjuje vozila, ki opravljajo uvozne, izvozne in tranzitne postopke na mejnem prehodu Vrtojba, ter vstopajo oziroma izstopajo preko uvoznega oziroma izvoznega carinskega prostora, na katerem se izvaja carinski nadzor. S takso naj bi se obremenjevalo tudi prazna vozila, ki se na mejnem prehodu zadržujejo več kot tri ure. Pojasnjuje, da od 1. 5. 2004 dalje izpodbijanega dela Odloka ne izvaja.
B.
3. Ustavno sodišče je s sklepom št. U-I-30/06 z dne 16. 2. 2006 (Uradni list RS, št. 23/06) do končne odločitve zadržalo izvrševanje izpodbijanih določb Odloka.
4. Odlok v 1. členu določa, da se z njim predpisuje komunalna taksa med drugim tudi za vozila, ki opravljajo izvozno-uvozne posle. Zanje po 4. členu Odloka nastane taksna obveznost s prehodom vozila preko mejnega prehoda, za katerega je bil opravljen postopek izvozno-uvoznega posla ali postopek prenapotitve, in preneha z dnem, ko taksni zavezanec odstrani taksni predmet ali ga preneha uporabljati ter o tem obvesti Ministrstvo za finance, Davčno upravo Republike Slovenije, Davčni urad Nova Gorica. Takso je treba plačati tudi za prazna vozila, ki se na mejnem prehodu v Vrtojbi zadržujejo več kot tri ure.
5. Ustava v 147. členu določa, da lokalne skupnosti predpisujejo davke in druge dajatve ob pogojih, ki jih določata Ustava in zakon. Možnost občinskega predpisovanja komunalnih taks omogoča ZKT. Občine pri predpisovanju komunalnih taks ne smejo prekoračiti pogojev, ki jih ZKT postavlja za njihovo predpisovanje. Zakon v 2. členu določa, da se komunalne takse plačujejo za uporabo predmetov in storitev, ki jih v tarifi komunalnih taks določi občinski svet. Pri tem ZKT občinsko predpisovanje komunalnih taks omejuje v dveh smereh. Najprej na splošno določa, da se komunalne takse ne morejo odmerjati po vrednosti predmeta, po dejanskem prometu ali po dejanskem dohodku (3. člen ZKT). Zatem ZKT v 4. členu taksativno našteva predmete oziroma storitve, za katere občine lahko predpišejo komunalne takse. Gre za glasbene avtomate v javnih lokalih (prva alineja), uporabo javnega pločnika pred poslovnimi prostori (druga alineja), igralna sredstva v javnih lokalih (tretja alineja), reklamne napise, objave in razglase, označene na javnih mestih (peta alineja), sporočila, objave in razglase po lokalnih ozvočevalnih postajah (šesta alineja), vitrine za razstavljanje blaga zunaj poslovne stavbe (sedma alineja), uporabo prostora za parkiranje avtomobilov, ki ga določi občina in zanj organizira čuvanje vozil (osma alineja), uporabo javnega prostora za parkiranje, šotorjenje in druge začasne namene (deveta alineja) ter uporabo trgov in drugih prostorov za razstavljanje predmetov, prirejanje razstav itn. (deseta alineja 4. člena ZKT).
6. Navedeno pomeni, da ZKT v 4. členu ne predvideva, da smejo občine predpisovati komunalne takse za vozila, ki opravljajo izvozno-uvozne posle. Izpodbijani del Odloka torej obdavčuje povsem druge taksne predmete, kot jih predvideva ZKT, in s tem presega okvir in pogoje, ki jih za predpisovanje komunalnih taks določa citirana določba Zakona (podobno Ustavno sodišče že v odločbi št. U-I-269/97 z dne 9. 4. 1998, Uradni list RS, št. 33/98 in OdlUS VII, 64). Pri posameznem vozilu, ki opravlja izvozno-uvozne posle, bi sicer lahko našli tudi katerega, ki uporablja storitev, ki se lahko taksira po ZKT. Vendar bi morala občina v tem primeru takso predpisati prav za to storitev in jo tudi odmerjati prav od nje, kot na primer za uporabo javnega prostora za parkiranje, šotorjenje ali za druge začasne namene, kot to zatrjuje Občina. Pri taksiranju spornih taksnih predmetov je zato neutemeljeno sklicevanje Občine na navedeno taksno storitev. Ustavno sodišče se zato niti ni spuščalo v vprašanje, ali je mejni prehod sploh mogoče šteti za javni prostor, namenjen parkiranju, šotorjenju ali drugim začasnim namenom.
7. Po navedenem izpodbijani del Odloka presega zakonski okvir in pogoje za predpisovanje komunalnih taks, zato je v neskladju s 4. členom ZKT. Torej je ta del Odloka v neskladju tudi s 147. členom Ustave. Ustavno sodišče ga je zato razveljavilo. Ustavno sodišče ta del Odloka ni odpravilo, temveč ga je razveljavilo, ker je tako predlagala Vlada. Ker je Ustavno sodišče izpodbijani del Odloka razveljavilo že iz navedenih razlogov, ni ocenilo še očitka Vlade o njegovi neusklajenosti s 153. členom Ustave.
C.
8. Ustavno sodišče je sprejelo to odločbo na podlagi tretjega odstavka 45. člena Zakona o Ustavnem sodišču (Uradni list RS, št. 15/94 – ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, Jože Tratnik in dr. Dragica Wedam Lukić. Odločbo je sprejelo soglasno.
Predsednik
dr. Janez Čebulj